**PREFACI**

Què és el cel? I l’infern?

Sovint parlem d’aquests conceptes antagònics identificant-hi el millor i el pitjor que ens pot passar, com una recompensa i un càstig, com el gaudi i el patiment. No sabem què significa realment viure al cel i viure un infern fins que, com en el meu cas, et veus a sobre d’uns núvols rosa suaus i gustosos, i assaboreixes la glòria i la pau més absoluta, o en altres moments, quan les flames del patiment et cremen la pell, el cor no pot deixar de bategar de pressa, els ulls no et deixen veure res ni vessar cap llàgrima i la respiració et falta i et fallen les ganes de tot i de tots i et perds a tu mateixa i mors de dolor.

Altres vegades les sensacions es coordinen, es juxtaposen, s’adverbialitzen, se subordinen, i el cel i l’infern conviuen d’una manera addictiva, d’una manera màgica i voraç que t’alimenta l’ànima i alimenta un esperit bojament enamorat, un esperit malaltissament enamorat.

Tot va començar per mi el 1984, més exactament el dia 13 de setembre de 1984, un dijous, quan el vaig veure per primera vegada, quan em va fer seva només amb la mirada, i quan va decidir per mi que seria la seva companya, la seva senyora, la seva amant i la més servicial de les dones.

Amor? Sí, amor, en majúscules, és el que jo he viscut amb aquest home de la meva vida, l'home que forma part important de la meva pell, i que m’ha ensenyat a viure, a respirar, a valorar les coses, a ser més jo, malgrat que a vegades entre nosaltres només comptava ELL. Altres, em feia sentir la dona més meravellosa del món, la reina del seu cor i de la seva vida, i em feia veure que ho era tot per ELL.

Veritats i mentides, mentides i veritats amb gust de xocolata i maduixa, xampany francès, viatges de pel·lícula després; no hi veia el després, però aquest singular adverbi sempre ha caminat amb mi, amagat al palmell de la mà, inclús en aquells moments en què hauria pensat que no podria seguir endavant.

La meva història amb ELL? Un cel fosc i un infern deliciós; la història de la meva vida, de part de la meva vida, una vida viscuda així per poques persones i que jo vaig protagonitzar juntament amb ELL.

El meu costat ocult? Sí, també el va descobrir, ELL. Segons em va dir, el va veure de seguida, en el primer moment en què va aparèixer davant meu aquell 13 de setembre i se li va acomodar a sobre les cames perquè l’acariciés i el cuidés, en aquell moment en què ni tan sols em mirava. En aquell moment, va decidir ser el meu senyor per sempre.

I el va acariciar, el va amanyagar, el va maltractar, em va maltractar... I jo? Em vaig deixar, i ho desitjava, i ho necessitava, i ho requeria constantment, perquè em va donar la vida, em va fer sentir... viva!!! Vaig tornar a nàixer el dia 13 de setembre de 1984 i vaig tornar a nàixer perquè ELL ho va voler.